Fruts juste fûr des Elementârs, agns trente di chel altri secul, cricâ di frêt tes stanzionis dal seminari a Udin, jevantsi denant dì a cjapâ messe e dopo svelts in refetori a fâ di gulizion, dute une file ferme denant de puarte dulà che ju spiete, un dal un, a fâi la riverence, il retôr te sô gabane nere, cul cjapiel in man denant de panze, seri, gobut e fer come di zes. Ogni dì chê solfe.
“Fin che mi à vignût sù il gri, une matine, di butâi une palanche tal cjapiel” dissal, cu la sô luciferine ridadute, il gno insegnant di religjon in timp dal liceu ‘Stellini’, che mi à compagnât pe strade di un pinsîr religjôs plui razionâl di dogmatic, plui libar e tolerant di sierât, plui legri di suturni, biel che al leve sù e jù pe aule sclopetant lis tiracjis des braghessis sul gjilè e ogni tant fermantsi, dut ispirât, a contânus de sô bressane tal folt parsore Montenars.
Spirt furlan todesc te ande, te formazion, te culture, pes peraulis, pe linie dal pinsîr, pe cjarie passionâl, ancje par chel dêt di teatralitât che lu compagnave (colbac fracât sul cjâf co al rivave, sigar in bocje, nancje pensâsi di gabanis) nus faseve strade tes grandis cuestions de condizion umane.
O ai tes orelis e tal sintiment la pensositât de sô vôs tal proferînus la peraule ‘Weltanschauung’, cjalcjant su la seconde A, come in spiete di une rispueste aes grandis domandis de umanitât (Cui sino? Dulà lino?), poiantsi sui libris de profezie ebraiche e cristiane, ma in scolte ancje di ogni grande vôs passade pe vie dal intelet te storie de umane sapience.
“Dôs robis mi cjapin dute l’anime: il cîl stelât parsore di me e la leç morâl dentri di me” si consolave, pensantsi di Immanuel Kant.
Agns dopo, o ai tornât a viodi une ultime volte a Montenars chel gno lontan insegnant di religjon. Plet sui libris, sentât te sô cjasute di len prefabricade, al voltave il Messâl de Glesie in marilenghe, intant che al jere passât in chel pes stradis dal Friûl il taramot.
di Ivano Urli
fur_Latn fur_Latn fur_Latn fur_Latn fur_Latn fur_Latn lij_Latn